
1. לפניי ערעור ההגנה על החלטתו של בית הדין קמא הנכבד להורות על מעצרו של המערער, טור' י' ש', עד ליום 16 ביולי 2026. 
2. למערער מיוחסת עבירה של היעדר מן השירות שלא ברשות, לפי סעיף 94 לחוק השיפוט הצבאי, תשט"ו-1955, בגין היעדרות משירות צבאי למשך 2,279 ימים, החל מיום 31 במארס 2020 ועד שהתייצב במתקן הכליאה, ביום 27 ביוני 2026. מתוך תקופה זו, 994 ימים בזמן המלחמה. 
3. בדיון המעצר שהתקיים ביום 2 ביולי 2026, עתרה ההגנה לשחרורו של המערער ממעצר, או לנקיטתה של חלופת מעצר פתוח, בטענה לפגמים בהליך גיוסו של המערער, לפי סעיף 13 לחוק שירות ביטחון [נוסח משולב], התשמ"ו - 1986. בית הדין קמא דחה את הטענה וציין כי קיימות ראיות לכאורה בעוצמה מספקת למיוחס למערער, משנקבע לו פרופיל רפואי שלפיו הוא כשיר לשירות. צוין, כי הפנייתו של המערער בלשכת הגיוס להמשך בירור נפשי אינה מבטלת קביעה זו. עוד צוין, כי המערער לא הגיע לבדיקות הנוספות שאליהן זומן ואף ניתק את הקשר עם לשכת הגיוס. בהינתן האמור, לצד עילות מעצר של מסוכנות צבאית, חשש לפגיעה חריפה במשמעת הצבאית וחשש להימלטות מאימת הדין, המתחזקות עקב היעדרותו של המערער בתקופת המלחמה שנכפתה על מדינת ישראל - הורה בית הדין קמא על הארכת מעצרו. עם זאת, נקבע כי יש לקצוב את המעצר עד ליום 16 ביולי 2026 בשעה 15:00, לשם מעקב אחר הליכי בדיקתו הנפשית של המערער במתקן הכליאה. 
4. עיקר טענות ההגנה הוא שצו הגיוס הקורא למערער לשירות על פי הסמכות שבסעיף 13 לחוק שירות ביטחון, אינו חוקי ובטל, משום שלא הושלמו ההליכים לקביעת "כשרו לשירות", במישור הנפשי, גם לשיטתה של לשכת הגיוס. 
לתמיכה בטענותיה, הפנתה ההגנה לרישום בדוח הזימונים לגבי המערער, שם נכתב כי הגיע לצו המיון הראשוני, ביום 14 במארס 2018, אך "לא סיים תהליכים". לא פורט שם במה מדובר, אך לדעת ההגנה, המדובר באבחונו הנפשי של המערער במדור בריאות הנפש, שם לא השלימו את הטיפול משום שהמערער לא פגש בפסיכיאטר. ההגנה הטעימה, כי בבדיקת הקב"ן בלשכת הגיוס עלה חשד שהמערער סובל מהפרעות נפשיות שונות, שמובילות בנסיבות מסוימות לפטור משירות או להקלות על רקע קשיי הסתגלות. לפי הלך הטיעון, קביעת ציון קשיי הסתגלות (קה"ס) הוא חלק מחובתה של הרשות המנהלית, במסגרת איסוף הנתונים המחויבים לקביעת כושרו של אדם לגיוס, ומשלא ניתנה למערער ההזדמנות להשלים את האבחון הנפשי לפני גיוסו והחשש לא נשלל, לא ניתן היה לקבוע כי הוא כשר לשירות. 
5. טענה במישור אחר שהעלתה ההגנה, עסקה במודעות המערער לחובת גיוסו. ההגנה ביקשה להסתמך על אמרתו וכן על דברים שאמר למטפלים נפשיים מטעמו, שלפיהם הוא ממתין לוועדה פסיכיאטרית. נטען, כי משלא ניתנה למערער תשובה מגורמי הצבא על המסמכים הנפשיים שהעביר -  ומדור הגיוס אף כתב כי לא הצליח לאתר אותו - מתחדדת הטענה כי לא היה מודע לחובתו להתייצב. 
כן הפנתה ההגנה למצבו הנפשי של המערער, אשר פונה לבית חולים במהלך מעצרו, ולנסיבותיו המשפחתיות החריגות. לאור האמור, עתרה ההגנה להורות על שחרורו של המערער ממעצר ולחלופין להורות על שחרורו לחלופה של מעצר פתוח ביחידתו. 
6. התביעה ביקשה לסמוך ידיה על החלטת בית הדין קמא, מטעמיה. היא הדגישה כי לא היה כל צורך להוציא את צו הגיוס מכוח הסמכות שבסעיף 12 לחוק שירות ביטחון משום שהמערער התייצב לצו המיון הראשון ונקבע כשרו לשירות. ההחלטה להוציא את הצו מכוח הסמכות שבסעיף 13 לחוק שירות ביטחון היא החלטה מנהלית שנהנית מחזקת תקינות המנהל ונתמכת בראיות המנהליות שבתיק. התביעה טענה כי הצורך באבחון נפשי נוסף עלה רק לאחר הוצאת צו הגיוס ואינו מפקיע את תוקפו. אשר לטענות ההגנה בנוגע למודעותו של המערער, השיבה התביעה שנוכח משלוח הדואר, קיימת חזקה שבעובדה לכך שהיה מודע לצו, ולצידה קיימות ראיות המלמדות על מודעותו.

דיון והכרעה
7. תחילה, אפרט את תשתית הראיות לכאורה המצויה בתיק. המערער, יליד שנת 2001, התייצב כאמור לצו ראשון בתאריך 14 במארס 2018. ביום זה, נקבע כושרו הרפואי לשירות - פרופיל 97 ולצידו, נקבעו גם הנתונים האחרים הנדרשים לגיוס (קב"א, דפ"ר, צד"כ ועוד). אומנם, באחת הרשומות נכתב כי "הגיע ולא סיים תהליכים", אך לאחר חמישה ימים, כעולה מדוח הזימונים, הוחלט שיגויס בגיוס רגיל. יובהר כבר עתה, כי החלטה זו לא שונתה מאז, גם לנוכח ההליכים לבירור מצבו הנפשי, שהתקיימו.
8. עוד עולה לכאורה מחומר החקירה, כי המערער ידע ליצור קשר עם לשכת הגיוס, כשרצה בכך. תיעודי השיחות מלמדים כי ביום 19 בדצמבר 2018 שוחחו עמו, באמצעות מספר הטלפון המשמש אותו גם היום, והוסבר לו שהזימון ליום 23 בדצמבר 2018 בוטל, וכי הוא יקבל זימון חדש בדואר. ביום 4 בינואר 2019 פנה המערער בבקשה לדחיית גיוס לחודש ינואר 2020, משום שנכשל בבגרויות. לפנייתו צירף אישור מבית הספר. נמסר לו שבקשתו אושרה וצו גיוס חדש יישלח לביתו. ביום 31 במארס 2019, הגיע המערער לבדיקת קב"ן. לאחר מכן, בוטלה בדיקה פסיכיאטרית שנקבעה לו ביום 22 ביולי 2019. ביום 8 בספטמבר 2019, התקשר המערער ללשכת הגיוס בבקשה לבירור כללי לגבי הגיוס, ונמסר לו כי הדרך להעביר מסמכים היא באמצעות דואר אלקטרוני. 
בהמשך לכך, נקבעו למערער שלושה מועדים לראיונות פרט, שאליהם לא התייצב, בתאריכים 1 בדצמבר ו-23 בדצמבר 2019 וכן ביום 12 בינואר 2020. ביום 20 בפברואר פנה המערער באופן טלפוני למדור בריאות הנפש וביקש לפגוש בקב"ן. ביום 18 במארס 2020 בשעה 8:30 היה אמור להיבדק על ידי פסיכיאטר צבאי, אך בשעה 8:52, התקשרה אימו, ממספר הטלפון שלו, אל לשכת הגיוס ומסרה כי יאחר בשעה לבדיקה. ברישומי לשכת הגיוס נכתב שהבדיקה תואמה לאותו היום בשל מגפת הקורונה, וכי אין מועד אחר. 
9. על פי תעודת עובד הציבור שבתיק, ביום 18 בפברואר 2020, נשלח, באמצעות דואר רגיל, צו גיוס אל כתובתו של המערער. הצו קרא לו להתייצב ביום 31 במארס 2020 לשירות סדיר, לפי סעיף 13 לחוק. ביום 15 במארס 2020, נשלחה אל המערער הודעת SMS המודיעה לו על מועד גיוסו. ביום 29 במארס 2020, יומיים לפני מועד גיוסו הצפוי, נכתב לגביו כי הוא בתהליך של בדיקת כשירות ברה"נית - שוב, מבלי לשנות את עצם הגיוס או מועדו. 
10. ביום 1 באפריל 2020, לאחר שלא התייצב במועד שנקבע לגיוסו, התקבלה החלטה כי המערער יפגוש בפסיכיאטר לאחר שיגיע להסדיר את מעמדו בלשכת הגיוס. ב"הכרזת השתמטות ידנית", מיום 2 באפריל 2020, החתומה על ידי מפקדת לשכת הגיוס בתל השומר, פורט כי ניסו ליצור קשר טלפוני עם המערער אך מספרי הטלפון שלו מנותקים. מפקדת הלשכה ציינה, כי על פי גורמי ברה"ן המערער "כשיר להמשך הליכים". צוין עוד, כי המערער מודע לחובת גיוסו, וכי אף שניסיונות ליצור עמו קשר טלפוני עלו בתוהו, נוצר קשר טלפוני עם אימו, שמסרה כי מצבו קשה והוא בדיכאון. בתגובה, הוסבר לה שבנה ייבדק על ידי קב"ן בלשכת הגיוס, והיא השיבה שהגיעה אתו לבדיקה, אך הפסיכיאטר לא הגיע. כפי שנכתב שם, האם הבהירה כי הוא לא יגיע שוב, משום שבנה והיא סובלים מחרדות וחוששים מקורונה. 
ביום 7 באפריל 2020 כתבה ראש מדור בריאות הנפש בלשכת הגיוס בתל השומר, כי היא מאשרת את גיוסו של המערער וציינה, שעל אף ש"הופנה לבדיקת פסיכיאטר על ידי קב"ן, לא התייצב מספר פעמים". עוד צוין בהודעתה, כי "אין במידע הקיים בכדי להצדיק את חוסר שיתוף הפעולה שלא עם הלשכה כמו גם לשנות את מעמדו או להצדיק בדיקה לפנים משורת הדין".
11. ברישום מיום 4 באפריל 2021, תועד כי המערער פנה טלפונית בבקשה להיבדק על ידי קב"ן ונמסר לו בתגובה שעליו להעביר מסמכים מגורם מטפל וחוות דעת תפקודית מבית הספר, וזאת באמצעות משלוח מייל לתיבת הדואר האלקטרונית של מיטב או באמצעות העלאת המסמכים לאזור האישי באתר "מתגייסים". ביום 28 באפריל 2021, פנה שוב טלפונית, ונמסרו לו הדרכים ליצור קשר עם יחידת מיטב. ביום 4 במאי 2021, נקלטה פנייה דיגיטלית של המערער. בתשובת לשכת הגיוס, נכתב שבהמשך לפנייתו נמסר לו שיופנה לבדיקת מדור בריאות הנפש בלשכת הגיוס - אך רק לאחר הסדרת מעמדו. ביום 10 במאי 2021, שב ופנה המערער אל לשכת הגיוס בטלפון ונמסר לו שהמסמכים שהעביר התקבלו ויועברו לטיפול הגורם המוסמך. ביום 3 באוקטובר 2022, פנה המערער בטלפון ללשכת הגיוס ונמסר לו בתשובה, כי הוא לא התייצב במועד גיוסו, ולכן הוא נמצא במעמד משתמט ועובר על החוק. הובהר, כי עליו להתייצב בלשכת הגיוס בהקדם. ביום 18 באוגוסט 2025, פנה המערער ללשכת הגיוס בעקבות מבצע גיוס עריקים, בתנאי שישרתו שירות מלא. נמסרה לו תשובה על ידי נציגת השירות הטלפוני. 
12. כמפורט בכתב האישום, היעדרותו של המערער נמשכה 2,279 ימים, שהם כשש שנים ושלושה חודשים, עד שהתייצב במתקן הכליאה. באמרתו, הכחיש שנעדר מן השירות, טען שהציג את המסמכים, פגש בקב"ן שהפנה אותו לוועדה פסיכיאטרית וש"כל הזמן דחו אותה". הוא הוסיף וטען כי הוא מתמודד נפש שסובל מבעיות נפשיות רבות ואישר שהתגורר בכתובת שאליה נשלחו צווי הגיוס. מספר הטלפון שמסר זהה כאמור למספר שאליו התקשרו גורמי הלשכה, פעמים אחדות בהצלחה ופעמים אחרות ללא הצלחה. 

צו הגיוס
13. ההוראה הכללית המסדירה גיוס לשירות סדיר, קבועה בסעיף 13 לחוק שירות ביטחון. הסעיף מקנה לפוקד סמכות לקרוא ליוצא צבא שנמצא כשיר לשירות להתייצב לשירות סדיר. נקבע בפסיקה, כי "דרך המלך" היא שהמועמד לשירות ביטחון (מלש"ב) יתייצב לרישום לפי סעיף 3 לחוק, וכן לבדיקת כושר לפי סעיף 5 לחוק, ויגויס רק לאחר שמלאו לו 18 שנים. הסדר נוסף, חלופי, קבוע בסעיף 12 לחוק שירות ביטחון, שכותרתו "אי התייצבות לבדיקה אינה פוטרת מהתייצבות לשירות ביטחון". הסדר זה קובע סמכות לגיוס מלש"ב שנקרא להתייצב לבדיקת כשרו לשירות ביטחון ולא התייצב, או שהתייצב וסירב להיבדק או להשלים את הבדיקות. במקרים אלו, רשאי הפוקד לקרוא לו להתייצב "אף על פי שכשרו לשירות ביטחון עדיין לא נקבע". ברע"פ יוחייב הובהר כי סעיף 12 לחוק נועד לתת מענה לאותם מקרים שבהם התנהלותו של המלש"ב מנעה את האפשרות לקבוע את כושרו עובר לקריאתו לשירות, וכי תכליתו של ההסדר הינה לייעל את המאבק בהשתמטות (רע"פ 1057/99 יוחייב נ' התובע הצבאי הראשי, פ"ד נג(3) 365, בעמ'  376 (1999)). כן הובהר שם, כי בדיקת הכשירות חשובה לשם תכנון השימוש הראוי במשאבי האנוש והגנה על זכויותיו של החייל, שלא ישובץ בתפקיד שאינו מתאים למצבו הבריאותי וכושרו הכללי ועלול לחשוף אותו לסיכונים מיותרים. כפי שהודגש שם, סמכות הפוקד לפי סעיף 12 לחוק היא סמכות מיוחדת ש"אמורה להיות מופעלת במקרים מיוחדים ולאו דווקא באופן שגרתי. לכן, היא נקבעה כסמכות רשות, והפעלתה כרוכה בשיקול-דעת" (שם, בעמוד 378). 
14. ההגנה ביקשה להסתמך על קביעת בית הדין הצבאי לערעורים בפרשת סמורגונסקי, ולפיה "המונח 'קביעת כושר לשירות ביטחון' שבסעיף 12 לחוק, טומן בחובו לא רק קביעת כושר רפואי, אלא קביעת כושר כללית לשם התאמה לתפקידים שונים בשירות הצבאי, כגון: מבחני דפ"ר, סימול עברית, רישום פלילי וכיו"ב" (ע/111/07 טור' סמורגונסקי נ' התובע הצבאי הראשי, בפסקה 36 (2010)). ואולם, בשונה מאותו מקרה, שבו גויס המערער על פי סעיף 12 לחוק מבלי שנקבעו לו נתוני הגיוס, בענייננו כבר ביום 14 במארס 2018, נקבעו כלל הנתונים הנדרשים, לרבות הפרופיל הרפואי, הדפ"ר וסימול העברית. כל אותם קשיים, שנמנו בפרשת סמורגונסקי, לגבי מידת כשירותו של חייל לשירות, אינם חלים, שעה שנקבע שהמערער אכן כשיר לשירות. משכך, ודאי ראוי היה לפעול לגיוסו בדרך המלך, של סעיף 13 לחוק שירות ביטחון, ולא במסלול לפי סעיף 12, שאותו יש להפעיל כאמור במשורה ובזהירות (ראו למשל את ע"מ 64092-08-25 טור' קויפמן נ' התובע הצבאי הראשי, בפסקה 24 (2025)). 
15. לא זו אף זו: בענייננו, גורמי ברה"ן שבו ונדרשו לקביעה בדבר כשירותו של המערער, והבהירו במפורש, כי המערער "כשיר להמשך הליכים" (הכרזת ההשתמטות מיום 2 באפריל 2020), וכי המידע הקיים ברשותם אינו משנה את מעמדו (מכתב של ראש מדור בריאות הנפש בלשכת הגיוס בתל השומר מיום 7 באפריל 2020). משזו קביעת המומחים - חזקת החוקיות של ההחלטה המנהלית חלה אף ביתר שאת, למרות התקיפה העקיפה בהליך הפלילי (פרשת נחמני האמורה, בפסקה 18). 
16. לא למותר לציין, כי אף אם נפל פגם כלשהו בדרך הילוכה של הרשות המנהלית (ובמקרה זה אני רחוק מלקבוע זאת), הרי שדומה כי החלת תורת ה"בטלות היחסית" (או התוצאה היחסית) על חוקיות גיוסו של המערער לא הייתה מצדיקה את הסעד המבוקש על ידו (ראו והשוו לע"מ 23443-03-25 טור' גוב נ' התובע הצבאי הראשי, בפסקה 17 (2025)). ברע"פ סמורגונסקי נקבע כי "תורת הבטלות היחסית מלמדת אותנו שפגם משפטי מאותו סוג עשוי להוביל במקרים שונים לתוצאות שונות, לפי הנסיבות של כל מקרה ומקרה" (רע"פ 3080/10 טור' סמורגונסקי נ' התובע הצבאי הראשי, בפסקה 13 (2012)). כך למשל, הובהר כי "מי שחל פגם בתהליכי גיוסו לשירות, והפגם הוא בעל אופי טכני בעיקרו, ומנגד, 'התנהגותו הרעה' עמדה ברקע ההליך כולו והוא לא פנה בשום שלב על מנת להעמיד את הרשות על טעותה, עשוי בהחלט להיות מושתק מלטעון נגד חוקיות גיוסו" (ע/48/11 טור' ציפרפל נ' התובע הצבאי הראשי, פסקה ד(6) בעמ' 58 (2012)). 
17. לסיכום, לנוכח הקביעה הראשונית כי המערער כשיר לשירות והבהרתם של גורמי בריאות הנפש בצה"ל כי אין מניעה לגייסו, הרי שבשלב זה, של בחינת הראיות לכאורה, קשה לראות את הפגם בהחלטה, שצה"ל ימשיך בהליכי הבירור הנפשי גם לאחר הסדרת מעמדו. באופן דומה, נפסק בבג"ץ 75772-04-26 פלוני נ' מפקד מיטב (5.5.2026) כי "כידוע, 'הטיפול הרפואי של צה"ל בחייליו אינו מסתיים עם גיוסם, ואין אפוא כל מניעה כי העותר יעלה השגותיו [ביחס למצבו הרפואי] לאחר מועד גיוסו'" (בג"ץ 2027/18 פלוני נ' מדינת ישראל, פסקה 3 ‏(‏11.3.2018‏)). ועוד פסק בית המשפט העליון כי "הקביעה בעניין כשירותו הרפואית של מיועד לשירות בטחון הינה הכרעה רפואית מקצועית מובהקת, המונחית על-ידי כללים וקריטריונים שגובשו על-ידי גורמי הצבא ועוגנו בדין. בהתאם להלכה הנוהגת, היקף התערבותו של בית המשפט בהכרעות כגון דא הינו מוגבל ומצומצם ביותר, ותוחם עצמו בעיקרם של דברים לנסיבות חריגות וקיצוניות" (בג"ץ 7350/08 דיין נ' שר הביטחון, בפסקה 7 (2010)). ואם כך נקבע לגבי תקיפה ישירה של ההחלטה בבג"ץ, מקל וחומר לגבי תקיפה עקיפה בדיון מעצר.

מודעות המערער
18. סעיף 55(ה)(5) לחוק שירות ביטחון קובע כי קיימת חזקת ידיעה על צו שלא פורסם ברשומות, מקום שבו הוא נשלח אל אדם בדואר לפי מען מגוריו; מדובר בחזקה שבעובדה הניתנת לסתירה. הנטל להביא ראיות לסתירת החזקה, מוטל על הטוען להפרכתה, ודי לעורר ספק בעניין זה (ראו ע"מ 77261-11-25 טור' אבו יוסף נ' התובע הצבאי הראשי, פסקה 15 (2025); וכן ע"מ 37/22 טור' בנבנישתי נ' התובע הצבאי הראשי, בפסקה 18 (2022); וע/111/07 טור' סמורגונסקי נ' התובע הצבאי הראשי, בפסקה 13 והאסמכתאות שם (2010); פרשת ציפרפל שאוזכרה למעלה, פסקה ב(4) בעמוד 38 והאסמכתאות שם). לאור הפירוט בנוגע לצו שנשלח אל כתובתו של המערער בדואר, לשיחות הרבות שנערכו עמו, לפני ואחרי המועד שנקבע לגיוסו, להודעת ה-SMS שנשלחה אליו ולשיחה שהתקיימה עם אימו הגרה עמו, ניתן לקבוע כי המערער לא עמד בשלב הדיוני הנוכחי בנטל לסתירת החזקה שבעובדה (ראו גם ע"מ/75/17 טור' נחמני נ' התובע הצבאי הראשי (2017), שם, בדומה, ניתנה הודעה טלפונית לאביו של המערער; והשוו לסעיף 55(ה)(1) לחוק הקובע כי צו נחשב כאילו הגיע לידיעת האדם שעליו הוא חל אם נמסר לו או לאחד מבני משפחתו הגרים עמו). 

עילות המעצר
19. המערער נעדר מן השירות למעלה משש שנים, מחצית התקופה כמעט במהלך מלחמה. בנסיבות אלה, מתקיימות בעניינו עילות מעצר מובהקות, שעניינן חשש להימלטות מאימת הדין, בצירוף עילות המעצר של המסוכנות הצבאית והפגיעה במשמעת הצבא. עוצמתן של העילות והצטברותן מצדיקות את הארכת מעצרו (ע"מ/26,25,24/21 טור' התרסי ואח' נ' התובע הצבאי הראשי (2021)). החלטתו של בית הדין קמא לקצוב את המעצר עד יום 16 ביולי 2026, כדי לעקוב אחר אבחונו הנפשי של המערער, היא בבחינת פתרון מאוזן ומידתי. 
20. הערעור נדחה.

ניתנה היום, כ"א בתמוז התשפ"ו, 6 ביולי 2026, ותועבר לצדדים על ידי המזכירות. 

                                                        _________________
   אל"ם    מאיר    ויגיסר
    שופט בית הדין הצבאי
    ל  ע   ר   ע   ו   ר   י   ם

